Rijeka , 27.08.2020.

**GRADSKA KNJIŽNICA RIJEKA – PRILOG IZVJEŠTAJU O IZVRŠENJU FINANCIJSKOG PLANA 2019.G.**

**Opis i cilj programa:**

U skladu sa Statutom, djelatnost Knjižnice je: nabava, stručna obrada, čuvanje i zaštita knjižnične građe, zaštita knjižnične građe koja je kulturno dobro, izrada i objavljivanje biltena, kataloga, bibliografija i drugih informacijskih pomagala, sudjelovanje u izradi skupnih kataloga i baza podataka, omogućavanje pristupačnosti knjižnične građe i informacija korisnicima prema njihovim potrebama i zahtjevima, osiguravanje korištenja i posudbe knjižnične građe te protok informacija, poticanje i pomoć korisnicima Knjižnice pri izboru i korištenju knjižnične građe, informacijskih pomagala i izvora, vođenje dokumentacije o građi i korisnicima, obavljanje poslova matične djelatnosti za školske i narodne knjižnice na području Primorsko-goranske županije.

Cilj programa je zadovoljenje kulturnih potreba stanovnika grada Rijeke, uz povećanje standarda usluge na području knjižnične djelatnosti.

**Realizirana sredstva:**

Tekućim planom za 2019. godinu za potrebe izvršenja aktivnosti sadržanih u ovom programu planirano je ukupno 12.484.603,00 kuna od čega je utrošeno 12.170.437,24 kuna ili 97,48% planiranog iznosa. Prihodi su planirani u istom iznosu, a ostvareni su u iznosu od 12.000.726,00 kn ili 96,12%. Višak vlastitih i namjenskih sredstava je planiran u iznosu od 475.653,00 kn. Sredstva se odnose na sljedeće aktivnosti i projekte:

**- Aktivnost: Stručno, administrativno i tehničko osoblje** – planirani iznos od 7.428.258,00 kuna ostvaren je u iznosu od 7.279.077,54 kuna, odnosno 97,99 % planiranog iznosa. Izvršenje se odnosi na isplatu plaća, doprinosa na plaće i ostalih rashoda za zaposlene ( jubilarne nagrade, darovi, otpremnine , različite potpore i sl. ) u Gradskoj knjižnici Rijeka.

**- Aktivnost: Redovna djelatnost** **ustanove** – sredstva planirana u visini od 2.026.591,00 kuna su ostvarena su u visini od 1.934.193,80 kuna ili 95,44% godišnje planiranog iznosa. Izvršenje se odnosi na redovno poslovanje Ustanove, odnosno njezine rashode za režije, uključujući i naknade za prijevoz zaposlenika na posao i s posla.

**- Aktivnost: Programske aktivnosti** **ustanove** – planirani iznos u visini od 355.017,00 kuna je ostvaren u visini od 296.993,54 kuna ili 83,66% plana. U okviru ovih aktivnosti za programe Američkog kutka utrošeno je 112.934,03 kn , a za preostale programe Gradske knjižnice 184.059,51 kn.

Tijekom 2019. godine Gradska knjižnica Rijeka uredno je ispunjavala sve svoje obveze, kako financijske, tako i redovne djelatnosti i programske aktivnosti. Većina pokazatelja (o broju članova, posjetitelja i sudionika programskih aktivnosti, korisnika web usluga te nabave i obrade građe) premašuje razinu od prošle godine što pokazuje stalnu potrebu i interes građana za knjižničnim uslugama što posebno puno znači u kontekstu činjenice znatno povećane ponude sadržaja za slobodno vrijeme u odnosu na ranija razdoblja. GKR četvrtu godinu u nizu, suprotno globalnim trendovima opadanja broja članova knjižnica, bilježi porast članstva, štoviše postignut je najveći broj članova u povijesti te sada ima 21.734 člana.

Proveden je natječaj za Književnu nagradu Drago Gervais te su proglašeni i dobitnici: u kategoriji za najbolje neobjavljeno književno djelo dobitnik je Branimir Dropuljić za rukopis Kosine, a dobitnica nagrade za najbolje objavljeno književno djelo na čakavštini je Marija Trinajstić za knjigu Cimbuja. Dovršena je zamjena postojećih s novim članskim iskaznicama koje uključuju i knjižnicu Čavle te Knjižnicu „Vid Omišljanin“. Knjižnica je sudjelovala u nacionalnoj manifestaciji Mjesec hrvatske knjige kao i brojnim manifestacijama na gradskoj razini.

Obilježeno je 170. godina rada Narodne čitaonice, a tom je prigodom objavljena i prigodna knjiga “U Terpsihorinu hramu – iz povijesti riječke Narodne čitaonice”. Hrvatsko knjižničarsko društvo proglasilo je Gradsku knjižnicu Rijeka Knjižnicom godine 2019. Jedina je to strukovna nagrada za knjižnice u Republici Hrvatskoj te vrijedno priznanje kao potvrda vrijednosti iznesenih podataka.

**- Aktivnost: Zaštita knjižne građe**– planirani iznos od 130.000,00 kuna realiziran je u visini od 117.597,50 kuna ili 90,46% od plana. Od toga je  65.000,00 kn utrošeno na resigniranje fonda i  nabavku sustava RFID u Dječjoj knjižnici Stribor, a preostali iznos na zaštitne materijale  za ostale ogranke.

- **Kapitalni projekt: Nabava knjižne građe** – planirani iznos u visini od 1.623.808,00 kuna realiziran je u visini od 1.720.808,12 kuna odnosno 5,97% više od planiranog iznosa. Izvršenje se odnosi na nabavu knjižne građe za knjižnicu ( Ogranke knjižnice, Bibliobusnu službu , knjižnice Čavle i Vid Omišljanin ) . Uz tiskanu knjigu, ove godine je nabavljeno  i obrađeno više od 700 e-knjiga koje su spremne za online posudbu - projekt koji će pred korisnike u  vidu mobilne aplikacije u prvim mjesecima 2020. godine.

- **Kapitalni projekt: Nabavka opreme** – planirani iznos u visini od 98.638,00 kuna je ostvaren u visini od 115.160,33 kuna ili 16,75% više od planiranog iznosa. Na nabavljenu računalnu opremu  odnosi se 34,54 % utrošenih sredstava , 44,90 % na uredski namještaj , a 20,56% odnosi se na opremu za održavanje i zaštitu . Opremljen je novi prostor Programa na lokaciji Uljarska 2 , a nabavljene su i sklopive stolice s držačima za potrebe Filodrammatice prema odobrenju Ministarstva kulture za sredstva iz 2017.godine.

**- Tekući projekt: Europska prijestolnica kulture 2020**– planirani iznos u visini od 775.052,00 kuna ostvaren je iznosom od 691.109,53 kuna odnosno 89,17% godišnje planiranog iznosa.

U prvom tjednu travnja je održana osma po redu književna  manifestacija Tjedan dobre dječje knjige 2019.  koja obuhvaća niz promotivnih aktivnosti čitanja kao prostor susreta, razgovora i kreativnosti  namijenjen djeci , odraslima i dječjoj knjizi .  Povodom Dana hrvatskih bibliobusa -  9. lipnja (datum pokretanja riječke bibliobusne službe, 1969. ) i   50. obljetnice bibliobusne službe Gradske knjižnice Rijeka održan je  8. Festival hrvatskih Bibliobusa i 14. Okrugli stol o pokretnim knjižnicama sa više od stotinjak sudionika . Manifestacija međunarodnog karaktera  organizirana je  u suradnji s Hrvatskim knjižničarskim društvom , a  na Festival je bilo prijavljeno više od 700 predškolaraca i učenika osnovnih škola.

Gradska knjižnica Rijeka je sudjelovala u planiranju i organizaciji  Tobogana - ljetnog dječjeg festivala održanog od 26.06.2019. do 10.07.2019.g.   Brickzine  je  online platforma i tiskani magazin za djecu (roditelje i djeci bliske) o stvaranju kulture kojim je u kreativnoj suradnji s različitim akterima stvaralaštva za djecu i samom djecom, nastao jedinstveni nacionalni medij za djecu posvećen kulturi, prvenstveno njenom stvaralačkom segmentu. U potpunosti je redizajnirana središnja mrežna stranica Brickzinea i pretvorena u portal [brickzine.hr](http://brickzine.hr/).

**- Tekući projekt : Erasmus + Zelena i održiva knjižnica**: planirani iznos u visini od 47.239,00 kn ostvaren je u iznosu od 15.496,88 kn ili 32,81 %  plana.  Sklopljen je ugovor o korištenju EU fondova za teme iz sfere održivog razvoja , a odnosi se na edukaciju vlastitih djelatnika : u Sloveniji i Litvi, u sklopu projekta ZELDA - Zelena i održiva knjižnica - edukacija i jačanje kapaciteta. Partneri u projektu su Mestna knjižnica Ljubljana (Slovenija), Panevėžys County Gabrielė Petkevičaitė-Bitė Public Library (Litva).

**Korištenje prenesenog viška 2018.godine :** planirani iznos u visini od 475.653,00 kn ostvaren je u iznosu 489.070,40 kn ili 102,82% .

Namjenska sredstva od pomoći ukupno iznose 135.844,50 kn **.** Sredstva Općine Omišalj utrošena su u iznosu od 18.932,99 kn za plaću djelatnice i knjižničnu djelatnost, sredstva općine Čavle u iznosu od 15.000,00 kn za nabavu knjižne građe, sredstva PGŽ u iznosu od 11.250 za informatizaciju srednjoškolskih knjižnica i 670,62 kn za nabavku informatičke opreme. Sredstva viška namijenjena Američkom kutku planirana su u iznosu od 89.991,00 kn a ostvarena u iznosu od 72.693,08kn odnosno 80,78% od plana.

Iz Ministarstva kulture naknadno je primljeno odobrenje da se višak sredstava iz 2017.g. u iznosu od 30.715,71 kn iz ugovora za uređenje Filodrammatice umjesto povrata sredstava iskoristi za nabavu sklopivih stolica za isti ogranak .

Prema Odluci o raspodjeli rezultata za 2018.g. kojom je raspodijeljen višak poslovanja iz vlastitih sredstva u iznosu od 339.808,01 kn sredstva su namjenski utrošena u 100% iznosu .

Iz sredstava viška za promidžbene aktivnosti ustanove utrošeno je 17.628,75 kn ( letci, bookmarkeri i ostali promidžbeni materijali) , za intelektualne i osobne usluge 22.372,92 kn ( odvjetničke usluge, knjiga o Narodnoj čitaonici, web magazin, Mjesec hrvatske knjige, izrada Knjige standarda), 10.000,00 kn utrošeno je za tisak knjige “U Terpsihorinu hramu – iz povijesti riječke Narodne čitaonice” i reizdanje knjige “Krvotok”. Za zaštitu knjižne građe utrošeno je 78.180,00kn za ogranke i posebno ogranak Stribor ( resigniranje) . Za nabavku opreme ( uredske opreme , informatičke opreme i opreme za održavanje i zaštitu-klime) utrošeno je 26.818,33 kn s uključenim RFID uređajem za ogranak Stribor. Najveći dio viška u iznosu od 184.808,00 kn utrošen je na nabavu knjižne i neknjižne građe : za knjige je utrošeno 120.862,64 kn, za neknjižnu građu 1.380,01 kn i za e-knjigu 62.565,35 kn.

Ravnatelj:

Niko Cvjetković